Perussuomalaisten puheenjohtajan Jussi Halla-ahon piti olla samaan aikaan Yle Puheen puheenjohtajatentissä sekä Yle Oulun ja Kalevan tentissä Oulussa. Halla-ahon mukaan kyseessä on kalenterikömmähdys.

Perussuomalaisten puheenjohtaja Jussi Halla-aholla on ollut hankaluuksia Ylen vaalitenttien kanssa. Inka Soveri

Perussuomalaisten puheenjohtaja Jussi Halla-aho närkästyi sunnuntaina, kun hänen puheenjohtajatenttinsä katosi Ylen Areenasta. Syynä oli Ylen mukaan järjestelmäpäivityksestä johtunut tekninen virhe. Toimitusjohtaja Merja Ylä-Anttila pyysi Halla-aholta anteeksi ja tentti palautui illan aikana.

– Mielenkiintoinen sattuma. Miten sattuukin tekninen virhe juuri yhteen, eikä välttämättä Ylen suosiota nauttivaan puolueeseen. Tuskin tämä ainakaan vähentää joissakin piireissä vallitsevaa epäluottamusta Yleisradiota kohtaan, Halla-aho kommentoi Iltalehdelle sunnuntai-iltana.

Halla-ahoon ja Ylen vaalitentteihin liittyvät kommellukset saivat heti maanantaina jatko-osan. Halla-ahon piti olla samaan aikaan Yle Puheen puheenjohtajatentissä sekä Yle Oulun ja Kalevan vaalitentissä Oulussa.

Yle Puheen tenteissä on vain yksi puheenjohtaja kerrallaan, Oulun tenttiin osallistuivat kaikki RKP:n Anna-Maja Henrikssonia ja sinisten Sampo Terhoa lukuun ottamatta. Yle Puhe kertoi Twitterissä omien tenttiensä alkamisesta. Pian jouduttiin kuitenkin tekemään korjaavia liikkeitä.

– Politiikkaradion puheenjohtajatenttien piti alkaa tänään 1.4. klo 12.13. Ensimmäiseksi tentiksi oli sovittu puheenjohtaja Halla-aho. Sovitusta huolimatta tenttiä ei kuulla tänään, Yle Puhe tviittasi. Pian seurasi jatkotviitti.

– Politiikkaradion puheenjohtaja tenttien piti alkaa tänään 1.4. klo 12.13. Ensimmäiseksi tentiksi oli sovittu puheenjohtaja Halla-aho. Sovitusta huolimatta Jussi Halla-aho ei saapunut paikalle suoraan lähetykseen.

Jos tviitti ei näy, voit katsoa sen tästä linkistä.

Halla-aho itse vastasi Twitterissä, että hän oli Ylen paneelissa Oulussa. Halla-ahon mukaan kyseessä oli ”joku kalenterikömmähdys”. Halla-aho oli merkinnyt Yle Puheen haastattelun seuraavalle päivälle.

– Eiköhän tästä selvitä, puolin ja toisin, Halla-aho päätti tviittinsä.

Yle: ”Kömmähdys”

Yle Puheen ohjelmapäällikkö Olli Junes sanoo, että haastattelu oli sovittu hyvissä ajoin puhelimitse ja vahvistettu viestein.

– Jossain vaiheessa on täytynyt tulla jonkinlainen sekaannus, koska Halla-ahon kalenteriin on päätynyt eri päivämäärä kuin meidän. Buukkaukset on tietysti tehty hyvissä ajoin. Tällöin ei huomattu Yle Oulun ja Kalevan vaalipaneelia. Tässä sattui nyt hyvin valitettava kömmähdys.

Junes sanoo, että toistaiseksi ei ole tiedossa, missä vaiheessa katkos tai sekaannus on tullut. Hänen mukaansa tärkeintä on, että uusi aika saatiin sovittua välittömästi. Halla-ahon puheenjohtajatentti on Yle Puheella 10. huhtikuuta kello 12.13.

Monet Halla-ahon kannattajat ovat kokeneet Ylen toiminnan vaalivaikuttamisena tai Halla-ahon mustamaalaamisena. Junes kiistää asian jyrkästi.

– Kyseessä on valitettava ja harmillinen yhteensattuma, hän sanoo.

Kanavan Twitter-viestintää hän kommentoi toteamalla, että Yle Puhe pyrki viestimään mahdollisimman hyvin ja nopeasti kuulijoille, mitä on tapahtunut.

– Selvitimme asiaa ja kerroimme, mitä siinä vaiheessa tiedettiin, Junes toteaa.

Iltalehti ei ole tavoittanut Jussi Halla-ahoa kommentoimaan asiaa.

Juttua on päivitetty 1.4.2019 kello 17.18. Juttuun on lisätty Yle Puheen ohjelmapäällikön kommentit.